钦定古今图书集成/明伦汇编/官常典/第734卷 > 福寿 达尼达思 贺方
## 钦定古今图书集成/明伦汇编/官常典/第734卷 > 福寿 达尼达思 贺方

按《元史》本传：“福寿，唐兀人。幼俊茂，知读书，尤善应对。
既长，入备环卫。用年劳授长宁寺少卿，改引进使，升
知侍仪使，进正使，出为饶州路达鲁花赤，擢淮西廉
访副使，入为工部侍郎，佥太常礼仪院事，拜监察御
史，改户部侍郎，升尚书，出为燕南廉访使，又五迁为
同知枢密院事。至正十一年，颍州以贼反告，时车驾”
在上都，朝堂皆犹豫未决，欲驿奏以待命。福寿独以
谓“比使得请还，则事有弗及矣。”于是决议调兵五百，
遣卫官哈刺章、忻都怯来讨之，而后以闻。顺帝善其
处事得宜。明年改也可札鲁忽赤。未几，出为淮南行
省平章政事。是时，濠、泗俱已陷，师久无功。福寿至，督
战甚急，而上游贼势甚汹涌。福寿乃议筑石头，断江
面，守御有方，众恃以为固。十五年迁江南行台御史
大夫。先是，集庆尝有警，阿鲁灰以湖广平章政事将
苗军来援。事平，其军镇扬州。而阿鲁灰御军无纪律，
苗蛮素犷悍，日事杀掳，莫能治。俄而苗军杀阿鲁灰
以叛，而集庆之援遂绝。及高邮、庐、和等州相继沦陷，
而集庆势益孤，人心益震恐，且仓库无积蓄，计未知
所出，于是民乃愿为兵以自守。福寿因下令，民多赀
者皆助以粮饷，激厉士众，为完守计。朝廷知其劳，数
赏赉焉。十六年三月，大明兵围集庆，福寿数督兵出
战，尽闭诸城门，独开东门以通出入。而城中势不复
能支，城遂破。百司皆奔溃，福寿乃独据胡床，坐凤凰
台下，指麾左右。或劝之去，叱之曰：“吾为国家重臣，城
存则生，城破则死，尚安往哉！”达鲁花赤达尼达思见
其独坐，若有所为者，从问所决，留弗去。俄而乱兵四
集，福寿遂遇害，不知所在，达尼达思亦死之。又同时
死者有治书侍御史贺方。达尼达思字思明，贺方，字
伯京，晋宁人，以文学名。事闻朝廷，赠福寿金紫光禄
大夫、江浙行省左丞相、上柱国，追封卫国公，谥“忠肃。”